Flere journalister på Christiansborg er utilfredse med de arbejdsvilkår, de har i forbindelse med regeringens seneste pressemøder. Det drejer sig først og fremmest om, at en journalist kun kan stille to spørgsmål, og at de skal stilles samtidigt. På gårsdagens pressemøde med blandt andre statsministeren fik flere journalister desuden ikke mulighed for at stille spørgsmål.

Derfor har Folketingets Presseloge og DJ i dag taget det ekstraordinære skridt at rette en fælles henvendelse til statsministeren.

”Efter vores opfattelse lægges der i øjeblikket nogle unødvendige restriktioner ned over medierne og journalisterne i en tid, hvor det er ekstra vigtigt, at vi kan stille både uddybende og kritiske spørgsmål til regeringen og myndighederne,” skriver Rikke Gjøl Mansø, formand for Presselogen, og DJ-formand Tine Johansen i henvendelsen.

Det hedder videre i brevet:

”I forbindelse med regeringens pressemøder bør det være muligt for den enkelte journalist at kunne stille ét spørgsmål ad gangen. På baggrund af svaret på det første spørgsmål skal der herefter være mulighed for at kunne stille et opfølgende spørgsmål. Dette kan være afgørende for belysningen af det emne, som journalisten spørger ind til.”

I henvendelsen appellerer man desuden til, at journalisterne snarest muligt igen kan være til stede i det rum, hvor pressemødet bliver holdt.

En kopi af brevet er desuden sendt til Folketingets formand og Udvalget for Forretningsordenen. Udvalget har møde i morgen.